- Dedenuꞌ ra dudꞌui na
- ←
- 7
- →

7
Stefanus nasalaꞌe ao na sia mamana nggero dedꞌea agama
1 Basa ma malangga monaeꞌ agama Yahudi natane Stefanus nae, “Ara kalaak ho naa, tebꞌe, do hokoꞌ?”
2-3 Stefanus nataa nae, “Amaꞌ no toronoo nggare! Rena au dei. Dalahulu na, hita baꞌi na Abraham nda feꞌe lao hela kambo na sa, te Lamatualain mana seliꞌ, natudꞌu ao na neu e. Ana parenda e nae, ‘Lao hela nusa ma ia, ma bobꞌonggi mara. Lao leon, misiꞌ nusaꞌ esa dei fo au utudꞌu neu nggo!’ Naa de baꞌi Abraham lao mia rae Mesopotamia, fo lali nisiꞌ kota Haran.* Rae Mesopotamia naa, aleꞌ ia ara roꞌe rae, Irak. Kota Haran naa, mamana mbaraaꞌ sia Siria. Mete o Dudꞌui Fefeu Na 12:1 boe. 4 No taꞌo naa, ana lao hela atahori Kasdim ra nusa na, de lali nisiꞌ kota Haran. Ama bꞌonggi na mate ma, Lamatualain no e nisiꞌ nusaꞌ Kanaꞌan. Nusaꞌ Kanaꞌan ia, rae fo amaꞌ ra ro toronooꞌ ra leoꞌ ia.✡ Dudꞌuit Fefeuꞌ a 11:31; 12:4 5 Leleꞌ naa Lamatualain nda banggi rae hangga esa saꞌ boe fo dadꞌi baꞌi Abraham pusaka na sa. Te Lamatualain helu nae dei fo fee rae ia neu baꞌi Abraham tititi-nonosi nara fo dadꞌi rae pusaka. Te leleꞌ naa baꞌi Abraham nda feꞌe ma anaꞌ sa.✡ Dudꞌuit Fefeuꞌ a 12:7; 13:15; 15:18; 17:8 6 Te Lamatualain olaꞌ no e nae, ‘Tititi-nonosi mara dei fo leo sia atahori feaꞌ ra nusa na. Boe ma atahori naa ra tuni-ndeni se, losa tao se dadꞌi ata nara ma tao se nda maloleꞌ sa losa too natun haa. 7 Dei fo au huku-doki hatahori mana tao tititi-nonosi mara dadꞌi ate. Boe ma tititi-nonosi mara lao hela nusaꞌ naa, ma baliꞌ risiꞌ rae Kanaꞌan ia fo hule-oꞌe roꞌe makasi neu Au.’✡ Dudꞌuit Fefeuꞌ a 15:13-14; Kalua mia Masir 3:12 8 Lamatualain olaꞌ basa ma, Ana tao hehelu-fufuliꞌ no sunat fo dadꞌi bukti oi Abraham se dadꞌi Lamatualain atahori Na ena. Naa de, leleꞌ Abraham ana na Isak, feꞌe fai falu, ana sunat e. Basa de Isak sunat ana na Yakob. Yakob o sunat ana tou ka sanahulu rua nara, leleꞌ ara feꞌe fai beꞌe faluꞌ. Basa se ia ra, hita atahori Yahudi ra bei-baꞌi nara.✡ Dudꞌuit Fefeuꞌ a 17:10-14; 21:2-4; 25:26; 29:31—35:18
9 Lao esa ma, hita bei-baꞌi nara rala nara mera mbali odi nara Yusuf. De ara seo e dadꞌi ate sia rae Masir. Te Lamatualain nda lao hela e sa.✡ Dudꞌuit Fefeuꞌ a 37:11, 28; 39:2, 21 10 Ana mboꞌi e mia basa sususaꞌ ra, ma fee ne mahineꞌ fo nahine dalaꞌ naeꞌ. Huu naa, mane Masir a sue e, de soꞌu e dadꞌi lima onan sia rae Masir. Ana o toꞌu koasa sia maneꞌ a ume panggat na.✡ Dudꞌuit Fefeuꞌ a 41:39-41
11 Basa naa ma fai ndoes nema laꞌe rae Masir ma rae Kanaꞌan. Fai ndoes, naseliꞌ tebꞌe, de atahori hetar susasona sia bee-bꞌee. Naa de hita bei-baꞌi nara nda hambu raa saa saꞌ boe.✡ Dudꞌuit Fefeuꞌ a 42:1-2 12 Te baꞌi Yakob rena oi nanaat sia rae Masir. Boe ma ana denu ana nara, fo hita bei-bai nara, reu hasa nanaat sia naa. 13 Ara hasa basa ma, ara baliꞌ. Ara raa hendi basa nanaat ra ma, Yakob denu se reu hasa seluꞌ sia Masir. Dei de Yusuf feꞌe nafadꞌe se nae, eni sira odꞌi bonggi na. Ma fee mane Masir a nahine se.✡ Dudꞌuit Fefeuꞌ a 45:1, 16 14 Basa naa ma, Yusuf noꞌe ama na no odꞌi-aꞌa nara lali Masir reu. Basa se atahori hitu nulu lima.✡ Dudꞌuit Fefeuꞌ a 45:9-10, 17-18; 46:27 15 De Yakob se lali Masir reu. Basa de, hita bei-baꞌi nara mate mia naa.✡ Dudꞌuit Fefeuꞌ a 46:1-7; 49:33 16 Dꞌoo na seli dei de, ara rendi baliꞌ bei-baꞌiꞌ ra rui nara risiꞌ kambo Sikem. Ara raꞌoi ruiꞌ naa ra sia mamana rates fo maꞌahulu na baꞌi Abraham hasa mia Hemor tititi-nonosi nara.”✡ Dudꞌuit Fefeuꞌ a 23:3-16; 33:19; 50:7-13; Yosua 24:32
Stefanus nataa soꞌal Musa ma atahori nda mana rena e sa
17 Stefanus olaꞌ nakandoo nae, “Basa ia ra dadꞌi, huu Lamatualain helu basa nae, dei fo Eni fee mamanaꞌ naa neu Abraham dadꞌi rae pusaka. Deka fai fo Lamatualain natetuꞌ helu-fuli Na naa, hita atahori Yahudi ra boe ramaheta sia rae Masir ena. 18 Leleꞌ naa, mane feuꞌ sa toꞌu parendaꞌ sia Masir. Te nda nahine Yusuf sa.✡ Kalua mia Masir 1:7-8 19 Maneꞌ naa tabꞌu-roroo hita atahori nara. Ma ana tuni-ndeni hita bei-baꞌi nara. Ana o parenda se no deres fo nggari hendi ana mana bꞌonggi feu nara, fo ara mate.✡ Kalua mia Masir 1:10-11, 22
20 Leleꞌ naa, baꞌi Musa ina na bonggi e. Aꞌo na meulau na seli. Ama-ina na nda tungga maneꞌ a parenda na sa. Ara raꞌaboi raꞌafuniꞌ e sia ume losa fula telu.✡ Kalua mia Masir 2:2 21 Basa ma ara nda afiꞌ raꞌafuniꞌ rala e sia ume sa ena, de mboꞌi hendiꞌ e. Te mane Masir ana feto na nita e, de naꞌabꞌoi e onaꞌ ana bonggi na.✡ Kalua mia Masir 2:3-10 22 Naa de atahori Masir ra ranori sira mahine nara basa se neu Musa. De ana dadꞌi atahori manaseliꞌ, mahineꞌ ma masiꞌet boe.
23 Musa too haa nulu boe ma, ana nae neu nahine atahori Israꞌel nara. 24 Ana neu ma nita atahori Masir esa momoko atahori Israꞌel sa. Ana neu tulun eni atahori na, ma nisa atahori Masir a. 25 Ana duꞌa nae neꞌo atahori nara bubꞌuluꞌ Lamatualain denu eni, fo neu tulu-fali se mia sususaꞌ. Te ara nda feꞌe bubꞌuluꞌ sa. 26 Mbila ma, Musa neu seꞌu seluꞌ atahori nara. Ana nita atahori nara rua rafetu. De ana sobꞌa nadꞌameꞌ ruꞌa se nae, “Wee! Hei ruꞌa nggi, odꞌi-aꞌa. Te taꞌo bee de mifetu taꞌo ia?”
27 Te atahori mana momoko nonoo na timba baꞌi Musa nisiꞌ suuꞌ neu, de nae, ‘Seka soꞌu nggo dadꞌi hai malangga ma? Ma seka soꞌu nggo dadꞌi hai mana maꞌetuꞌ dedꞌeat ma? 28 Mbei ma ho mae misa au, onaꞌ ho misa atahori Masir a afis a, do?’ 29 Musa rena taꞌo naa, ma ana fela lao hela Masir. Ana neu leo sia atahori Median ra nusa na. Basa ma, ana sao sia naa, de bonggi ana touꞌ rua.✡ Kalua mia Masir 2:11-15; 18:3-4
30 Too haa nulu boe ma, Musa nisiꞌ mamana madꞌaꞌ esa deka no leteꞌ sa, naran lete Sinai. Sia naa Lamatualain ate Na esa mia sorga neu nandaa no e mia ai sia hau anaꞌ sa rala. Hau a nenelalanggeꞌ, te nda kadꞌe sa. 31 Musa nita ma, ana ndii-ndiiꞌ a. Ana neu deka fo nae nahine saa sia naa. Aiboiꞌ ma, ana rena Lamatualain olaꞌ mia ai rala nae, 32 ‘Au ia, bei-baꞌi mara Lamatualain na. Baꞌim Abraham, Isak, ma Yakob beꞌutee neu Au.’ Musa rena ma, ana namatau de ao na nggeꞌe-nggeꞌe, ma nda nambarani botiꞌ mata na fo mete hau mana lalanggeꞌ naa sa.
33 Boe ma Lamatualain olaꞌ seluꞌ nae, ‘We Musa! Ho ririi sia rae meumareꞌ. De olu hendi laopei ma! 34 Seꞌu te mae Au liliiꞌ Au atahori Israꞌel ngga sia Masir a. Hokoꞌ! Au feꞌe usunedꞌa se. Au bubꞌuluꞌ doidꞌoso nara ma rena hara hule-oꞌe nara. De Au ae mboꞌi se. Uma dei! Au ae denu baliꞌ nggo Masir muu.’✡ Kalua mia Masir 3:1-10
35 No taꞌo naa, Lamatualain natudꞌu ao Na mia ai rala ma parenda Musa fo baliꞌ Masir neu. Lamatualain dudꞌu e neu mboꞌi atahori Israꞌel mia doidꞌoso nara. Musa ia, fo maꞌahulu na atahori ra ratane rae, ‘Seka soꞌu nggo dadꞌi hai malangga ma?’ Ia naa Lamatualain mana soꞌu e!✡ Kalua mia Masir 2:14 36 Basa naa boe ma, Musa baliꞌ Masir neu. Ana tao mana dadꞌiꞌ ra seli sia naa. Basa ma, ana no atahori Israꞌel ra lao hela Masir. Ara lao tungga Tasi Mbilas, ma laoꞌ ndule mamana rouꞌ ra losa too haa nulu.✡ Kalua mia Masir 7:3; 14:21; Reken 14:33
37 Musa nafadꞌe atahori Israꞌel ra rae, ‘Dei fo Lamatualain soꞌu atahori sa sia hei taladꞌa ma, fo dadꞌi mana ola-ola Na, onaꞌ Ana soꞌu au ia.✡ Dui Seluꞌ Dala Masodꞌa 8:15, 18 38 Musa naꞌabꞌue no hita atahori Israꞌel nara sia mamana rouꞌ ra. Ana dadꞌi leleteꞌ fee hita bei-baꞌi nara ro Lamatualain ate Na mia sorga. Ate naa naꞌondaꞌ Lamatualain Dedꞌea-oꞌola Na neu Musa sia lete Sinai. Dedꞌea-oꞌolaꞌ naa, mana natudꞌu hita dala masodꞌaꞌ ndos.✡ Kalua mia Masir 19:1—20:17; Dui Seluꞌ Dala Masodꞌa 5:1-33
39 Mae taꞌo naa o, hita bei-baꞌi nara nda nau rena Musa sa. Ara nda simbo e sa, de rae baliꞌ Masir reu. 40 Basa naa ma, ara reu kokoe Harun rae, ‘Amaꞌ odꞌi na Musa no hai lao hela rae Masir. Te ia naa, hai nda bubꞌuluꞌ ana sia bee saꞌ boe. Dadꞌi hai moꞌe fo amaꞌ tao fee hai sosonggoꞌ, fo ana mana nalalao hai.’✡ Kalua mia Masir 32:1 41 De ara tao sosonggoꞌ, mata na onaꞌ sapi anaꞌ. Ara tunu-hotu banda ma feta-dote fee sosonggoꞌ a. Ara maꞌahee ro saa fo sira tao ao nara.✡ Kalua mia Masir 32:2-6 42 Lamatualain nita taꞌo naa ma nasadꞌea se. De ara songgo sudꞌi a saa sia lalai onaꞌ relo, fulan, ma nduuꞌ. Onaꞌ o Lamatualain hela se taꞌo a naa ena. Naa ndaa no saa fo Lamatualain mana ola-ola nara suraꞌ mia dalahulu na rae,
‘We! Atahori Israꞌel re!
To haa nulu hei laoꞌ ndule mamana rouꞌ ra,
ma tunu-hotu banda fo beꞌutee neu Au, do,
neu se?
43 Hei nda koa-kio Au sa!
Tungga fai hei songgo neuꞌ a sosonggo mara.
Hei hiiꞌ a masoꞌ kalua nitu Molok ume sosonggo na.
Hei o hii songgo nduuꞌ esa nitu na, naran Refan.
Dadꞌi hei hiiꞌ a songgo neu saa fo hei tao ao mara!
Dei fo Au nggari nggi miꞌidꞌodꞌooꞌ seli Babel mi’.✡ Amos 5:25-27
Stefanus nataa soꞌal Ume Hule-Oꞌe Huuꞌ a
44 Stefanus olaꞌ nakandoo nae, “Lamatualain natudꞌu baꞌi Musa mamana Hule-Oꞌeꞌ esa rupa na. De Musa se rafefela Lalaat Hule-Oꞌeꞌ† Kalua mia Masir 25:9, 40 esa mia banda rouꞌ no temeꞌ tungga rupaꞌ naa. Basa naa ma, atahori Israꞌel ra reu hule-oꞌe neu Lamatualain sia naa. Mete ma ara lali mamanaꞌ, naa ara ofe Lalaat Hule-Oꞌeꞌ a, ara paꞌa e, de rendi e nisi ꞌ mamana feuꞌ. Losa naa, ara rafefela seluꞌ Lalaat a.‡ Lamatualain suraꞌ Horo-lalaneꞌ Ka Sanahuluꞌ Ra sia fatu bebꞌelaꞌ, de fee neu baꞌi Musa fo atahori Israꞌel ra tungga. Fatu bebꞌelaꞌ naa, nara na ‘Sakasi’. Ara mbedꞌaꞌ fatu bebꞌelaꞌ a sia Lalaat Hule-Oꞌeꞌ. Naa de ara o roꞌe Lalaat naa rae, ‘Lalaat Sakasi’. Sia lalaneꞌ ia o, mana tulis oi, Lalaat Sakasi.
45 Dꞌodꞌoo ma, leleꞌ Yosua se ratati ro atahori feaꞌ sia nusa Kanaꞌan ma, Lamatualain oi hendi atahori naa ra. Basa de, Lamatualain babꞌanggi nusaꞌ naa neu hita bei-baꞌi nara. Leleꞌ ara rambas rala nusaꞌ naa, ara o rendi Lalaa Hule-Oꞌe a neu boe. Lalaat a nambariiꞌ sia naa losa mane Daud toꞌu parendaꞌ.✡ Yosua 3:14-17 46 Mane Daud ia, hule-oꞌe neu Lamatualain onaꞌ hita baꞌi Yakob na no ume isi nara. Daud tao namahoꞌo Lamatualain rala Na, de Lamatualain pala banggi fee ne papala-babꞌanggiꞌ. Daud o noꞌe Lamatualain fo eni mana nafefela Ume Hule-Oꞌe feuꞌ.✡ 2 Samuel 7:1-16; 1 Israꞌel no Yahuda Dudꞌuin 17:1-14 47 Te ana na Soleman mana nafefela Ume Hule-Oꞌe Huuꞌ a.✡ 1 Mane-maneꞌ ra 6:1-38; 2 Israꞌel no Yahuda Dudꞌuin 3:1-17
48 Hita bubꞌuluꞌ tae, Lamatualain leo sia mamanaꞌ nanarun seli. Ana nda leo sia ume fo atahori taoꞌ sa. Huu maꞌahulu na, mana ola-ola Na esa suraꞌ hela rae,
49 ‘Lalai a, Au kadera parenda ngga.
Raefafoꞌ a, Au ei tatabu ngga.
Taꞌo bee de hei mae mifefela ume esa nandaa Au leo sia naa? Nda bisa sa.
50 Te lalai no raefafoꞌ isi na, Au mana uꞌudꞌadꞌadꞌiꞌ!’ ”✡ Yesaya 66:1-2
Stefanus tudꞌu malangga ra nae nda rahine Lamatualain Atahori Meumare Na sa
51 Stefanus olaꞌ seluꞌ, ma bua se nae, “Hei langga fatu mara seli! Onaꞌ atahori nda mana rahine Lamatualain sa, ma nda nau rena E sa. Hei akaꞌ labꞌan E, onaꞌ bei-baꞌiꞌ mara mana rasadꞌea E. Ia naa hei feꞌe mae labꞌan Dula-dale Meumare Na, do?✡ Yesaya 63:10 52 Hei bei-baꞌi mara raꞌasususaꞌ Lamatualain mana ola-ola Nara. Mifadꞌe sobꞌa: mana ola-olaꞌ bee fo ara nda raꞌasususaꞌ e sa? Nda hambu sa, to? Maꞌahulu na mana ola-olaꞌ Nara rafadꞌe memaꞌ oi, Lamatualain nae haitua Atahori Meumare Na. Te hei bei-baꞌi mara risa Lamatualain mana ola-olaꞌ nara. Losa hei o sangga dalaꞌ pake atahori feaꞌ fo risa Lamatualain Atahori Meumare Na. 53 Lamatualain ate Nara mia sorga o rendi basa atoran adat fo Lamatualain nae fee hita, te hei nda toe sa.”
Ara honda risa Stefanus
54 Atahori mana endoꞌ sia mamana nggero dedꞌeat a rena Stefanus oꞌola na, ma rahine rae ana fee salaꞌ neu se. De rala nara mera ma rangginggio.
55 Te Lamatualain Dula-dale Meumare Na dai Stefanus ena. Ana oroꞌa mete lalai a. De nita Lamatualain mandete-masaꞌan, no Lamatuaꞌ Yesus nambariiꞌ sia Lamatualain bobꞌoa ona Na, sia mamana nenefee hadat naa. 56 Ana olaꞌ nae, “Ama nggare. Au ita lalai a sii, ma Atahori Matetuꞌ a nambariiꞌ sia mamana nenefee hadat sia Lamatualain bobꞌoa ona Na.”
57 Atahori mana endoꞌ sia naa ra rena ma, ara oꞌoo ndiki nara. Ara nggasi denu Stefanus oꞌoo bafa na. Basa se teteek fo rae aꞌame Stefanus. 58 Ara lea rendi e nisiꞌ kota a deaꞌ. Sakasi ra olu badꞌu nara, de fee ana soruꞌ esa nara na Saulus toꞌu. Ana dadꞌi sira mana natatale na. Boe ma reu mbia Stefanus.
59 Ara feꞌe mbia Stefanus, ma ana randu nahereꞌ nae, “Lamatuaꞌ Yesus! Au fai ngga deka ena. Simbo mala au!” 60 Boe ma ana naꞌaloli napadilu neu lululangga na, de randu nahereꞌ seluꞌ nae, “Amaꞌ, afiꞌ fee se lemba-dꞌoi salaꞌ ia!” Basa ma, hahae na etu, ma ana mate.

- Dedenuꞌ ra dudꞌui na
- ←
- 7
- →

*7:2-3 Rae Mesopotamia naa, aleꞌ ia ara roꞌe rae, Irak. Kota Haran naa, mamana mbaraaꞌ sia Siria. Mete o Dudꞌui Fefeu Na 12:1 boe.

✡7:4 Dudꞌuit Fefeuꞌ a 11:31; 12:4

✡7:5 Dudꞌuit Fefeuꞌ a 12:7; 13:15; 15:18; 17:8

✡7:7 Dudꞌuit Fefeuꞌ a 15:13-14; Kalua mia Masir 3:12

✡7:8 Dudꞌuit Fefeuꞌ a 17:10-14; 21:2-4; 25:26; 29:31—35:18

✡7:9 Dudꞌuit Fefeuꞌ a 37:11, 28; 39:2, 21

✡7:10 Dudꞌuit Fefeuꞌ a 41:39-41

✡7:11 Dudꞌuit Fefeuꞌ a 42:1-2

✡7:13 Dudꞌuit Fefeuꞌ a 45:1, 16

✡7:14 Dudꞌuit Fefeuꞌ a 45:9-10, 17-18; 46:27

✡7:15 Dudꞌuit Fefeuꞌ a 46:1-7; 49:33

✡7:16 Dudꞌuit Fefeuꞌ a 23:3-16; 33:19; 50:7-13; Yosua 24:32

✡7:18 Kalua mia Masir 1:7-8

✡7:19 Kalua mia Masir 1:10-11, 22

✡7:20 Kalua mia Masir 2:2

✡7:21 Kalua mia Masir 2:3-10

✡7:29 Kalua mia Masir 2:11-15; 18:3-4

✡7:34 Kalua mia Masir 3:1-10

✡7:35 Kalua mia Masir 2:14

✡7:36 Kalua mia Masir 7:3; 14:21; Reken 14:33

✡7:37 Dui Seluꞌ Dala Masodꞌa 8:15, 18

✡7:38 Kalua mia Masir 19:1—20:17; Dui Seluꞌ Dala Masodꞌa 5:1-33

✡7:40 Kalua mia Masir 32:1

✡7:41 Kalua mia Masir 32:2-6

✡7:43 Amos 5:25-27

†7:44 Kalua mia Masir 25:9, 40

‡7:44 Lamatualain suraꞌ Horo-lalaneꞌ Ka Sanahuluꞌ Ra sia fatu bebꞌelaꞌ, de fee neu baꞌi Musa fo atahori Israꞌel ra tungga. Fatu bebꞌelaꞌ naa, nara na ‘Sakasi’. Ara mbedꞌaꞌ fatu bebꞌelaꞌ a sia Lalaat Hule-Oꞌeꞌ. Naa de ara o roꞌe Lalaat naa rae, ‘Lalaat Sakasi’. Sia lalaneꞌ ia o, mana tulis oi, Lalaat Sakasi.

✡7:45 Yosua 3:14-17

✡7:46 2 Samuel 7:1-16; 1 Israꞌel no Yahuda Dudꞌuin 17:1-14

✡7:47 1 Mane-maneꞌ ra 6:1-38; 2 Israꞌel no Yahuda Dudꞌuin 3:1-17

✡7:50 Yesaya 66:1-2

✡7:51 Yesaya 63:10

© 2016 UBB